ధరలు పెంచే యోచనలో టాటామోటార్స్‌..
-  ఉత్పత్తి వ్యయం పెరగడమే కారణం : మయాంక్‌ పరేఖ్‌ వెల్లడి
               న్యూఢిల్లీ:దేశంలోఅంతకంతకు పెరుగుతున్న ఉత్పత్తి ఖర్చు కారణంగా ప్రస్తు తం వున్న వాహన ధరలను ఇప్పటికే పలు కార్ల సంస్థలు సవరించుకున్నాయి. ఈ నేపథ్యంలోనే..ఇప్పుడు అదే దారిలో దేశీయ ఆటోమొబైల్‌ దిగ్గజ సంస్థ అయిన టాటామోటర్స్‌ కూడా ధరలు పెంచే యోచనలో వున్నట్టు తెలుస్తోంది. అయితే ప్రధానంగా ఉత్పత్తి ఖర్చు పెరగటంతో ఈ నిర్ణయం తీసుకోవాల్సిన పరిస్థితి నెలకొందని..ప్రస్తుతం ధరలను పెంచే అంశంపై కసరత్తు చేస్తున్నట్టు టాటామోటర్స్‌ ప్యాసింజర్‌ వాహనాల బిజినెస్‌ యూనిట్‌ అధ్యక్షుడు మయాంక్‌ పరేఖ్‌ పేర్కొన్నారు. పెంపు ఎప్పటి నుంచి అమల్లోకి వస్తుందన్న దానిపై స్పష్టత ఇవ్వనప్పటికీ..ఈ పండుగల సీజన్‌లోనే ధరలు పెరగవచ్చునని ఆయన పేర్కొన్నారు. ఇకపోతే తమ సంస్థ ఇప్పటి వరకు ధరలను సవరించలేదని మయాంక్‌ తెలిపారు.
8% పెరిగిన టాటా మోటార్స్‌ అమ్మకాలు
సెప్టెంబర్‌ నెలలో 48,648 యూనిట్లతో ఎనిమిది శాతం అమ్మకాలు పెరిగాయని టాటామోటార్స్‌ ఒక ప్రకటనలో పేర్కొంది. గతేడాది ఇదే నెలలో 45,215 విక్రయాలు జరిపినట్టు తెలిపింది.
మీ స్నేహితులకు రికమెండ్ చెయ్యండి